khistorydata/jeongjo-sjw-relations huggingface dataset:
정조 22년
行都承旨李晩秀疏曰伏以內閣之建置今焉二十有餘年矣我聖上所以盛之邇班假以寵光朝夕左右不備惟人者豈亶爲資顧問賁聲明而止哉觀乎其居上奉雲漢之章下儲群玉之書左特鍾而右特磬肅肅深嚴之廬非僻之心無自而入焉蓋欲使任是職者諷講道義砥礪名行揚千一之治敎矜朝野之觀瞻虎觀龍圖未足爲比而如臣駑材陋質濫竽其間無一事稱塞明命酬報恩造徒以一條氷銜侈耀其身每中夜思惟惶汗如瀉迺者黃海監司李義駿之疏出卽無論事實之眞爽彼此之得失因一至猥瑣之事使內閣二字登諸外藩章牘居然爲海西一路痼瘼之首此已臣等之罪萬萬矣惟彼道臣之所持者公事也所陳者民弊也極論便否夫誰曰不可況其所云尊朝廷於日月之上者卽臣等之所嘗藉手而自效者則惟將樂聞之不暇而昨下聖批光明諄複察其爭端革其穀名俾臣等永得免於受人侮辱之地大聖人曲成萬物之德臣等誠不勝仰而感激俯而欣快第臣聞之搢紳之間所重者禮讓言議之際所惜者大體禮讓衰而大體損則風俗日渝而世路日狹道臣所論假使有眞箇利害大關民邑天下事非一家事平說道理何患無辭而今其疏滿紙噴薄極意凌轢侵嘲之不足幾於叱罵其中數三句語直令人掩耳道臣以貳卿峻秩鬢毛已白紛如也而乃爲閑氣所使務欲詆人而不覺先失其口爭時急不知出此田蚡之所愧服而道臣爲之惜乎駟不及舌也雖然人必自侮而後人侮之苟令臣孚誠素著處事咸宜則此言奚爲而至哉滄浪之濁固所自取白圭之玷不可復磨名以閣臣而得此題目蓋設閣後所未有者則其爲辱聖簡累華貫羞當世之士汚來後之史非獨臣一人之無面可顯惶赧欲死惟有刋汰臣姓名於內閣之列庶可以少淸東壁圖書之府伏乞聖明亟賜處分仍治臣猥瀆崇嚴之罪以肅朝綱而安賤分不勝幸甚臣於治疏將上之際伏奉知申新命義當竭蹶趨膺而閣銜在身轉動無路坐違天牌彌增死罪臣無任云云答曰省疏具悉卿其勿辭行公
정조 22년
戊午四月初十日辰時上御便殿禮房承旨整理儀軌堂上監印閣臣入侍時左副承旨李勉兢記事官洪奭周金景煥承膺祚整理儀軌堂上鄭民始李時秀李晩秀監印閣臣金祖淳以次進伏訖上曰原任直閣先退詣講學廳可也祖淳先退命書傳敎曰乙卯園幸儀軌印進摠理大臣左議政蔡濟恭熟馬一匹賜給校正堂上行左參贊鄭民始兵曹判書李時秀行護軍徐龍輔李晩秀行副護軍尹行恁各內下大豹皮一令平安監司閔鍾顯行大護軍徐有防各內下鹿皮一令賜給郞廳行副護軍李始源副司果金近淳陞敍其中已陞資人上弦弓一張賜給監印閣臣檢校直提學李晩秀內下豹皮一令原任直閣金祖淳內下鹿皮一令賜給抄啓文臣曺錫中仕日最多陞六金近淳申絢洪奭周各內下中鹿皮一令賜給黃基天上弦弓一張賜給其餘計士寫字官畫員以下員役工匠等依別單判下分等施賞今番賞典一人雖兼數事無得疊受又敎曰頒賜冊子皆令今日內安寶頒給又命書傳敎曰未肅拜都承旨許遞前望單子入之待下批牌招仍命退諸臣以次退出
정조 22년
行都承旨洪明浩坐行左承旨姜彝正坐右承旨李勉兢坐直左副承旨李肇源坐直右副承旨李海愚坐同副承旨未差注書洪奭周仕一員未差假注書金啓溫仕直事變假注書李㬖仕
정조 22년
李勉兢啓曰來十六日漢學文臣殿講日次矣敢稟傳曰爲之
정조 22년
傳于李勉兢曰抄啓文臣之休息莫若近日課講今日爲之
정조 22년
李肇源啓曰輪對官來待矣敢稟傳曰殿講同爲入侍
정조 22년
傳于李勉兢曰去朔次對之曠行雖緣事勢卽丙申以後初有者今朔六對皆欲爲之大臣旣入來後日次次對進定於今日
정조 22년
李勉兢啓曰抄啓文臣課講今日爲之事命下矣何承旨進去乎敢稟傳曰左副承旨進去應講文臣中時帶臺職人許遞處所則殿講處所同爲之可也
정조 22년
李勉兢啓曰來十六日日次儒生殿講日次矣敢稟傳曰爲之處所臨時更稟可也
정조 22년
李肇源啓曰今日次對兩司當爲進參除在外疏批未下外未肅拜人員竝卽牌招何如傳曰允
정조 22년
李勉兢啓曰今日殿座時承旨當爲備員行都承旨李晩秀不爲仕進所當牌招而拘於廳規不得請牌何以爲之敢稟傳曰許遞前望單子入之待下批牌招先入侍後謝恩
정조 22년
承旨前望單子入之洪明浩落點
정조 22년
李海愚啓曰行大司憲宋煥箕執義李魯春在外掌令李益洙持平鄭繼忠趙萬元牌招啓辭未下掌令金近淳未肅拜監察茶時之意敢啓傳曰知道
정조 22년
以漢城左尹白師謹牌不進推考傳旨傳于李勉兢曰許遞前望單子入之
정조 22년
傳于李勉兢曰漢城右尹前望單子入之待下批牌招察任
정조 22년
漢城府堂上前望單子入之左尹沈晉賢右尹申耆落點
정조 22년
傳于李勉兢曰承旨前望單子入之待下批牌招察任
정조 22년
承旨前望單子入之姜彝正落點
정조 22년
傳于李海愚曰戶房承旨入侍
정조 22년
以大司成南公轍牌不進罷職傳旨傳于李勉兢曰只推更爲牌招
정조 22년
以獻納李羲甲持平趙萬元牌不進罷職傳旨傳于李肇源曰只推
정조 22년
兵曹口傳政事護軍李晩秀副護軍尹致性副司果金近淳以上單付
정조 22년
傳于李勉兢曰正月朔專經文臣殿講居首典籍禹錫龜兒馬帖一隻賜給
정조 22년
傳于李勉兢曰專經文武臣殿講居不人各於本司入直待其能誦後草記
정조 22년
李勉兢啓曰抄啓文臣二月朔親試明日爲之事命下矣處所以何處爲之乎敢稟傳曰便殿爲之
정조 22년
李勉兢以吏曹言啓曰今此順陵忌辰祭獻官前府使李庚運塡差而時無職名令該曹口傳付軍職何如傳曰允
정조 22년
兵曹口傳政事副護軍李庚運單付
정조 22년
李肇源以禁衛營言啓曰依傳敎今日專經武臣殿講時居不本營參軍趙亨錫哨官曺漢星能誦間入直本營之意敢啓傳曰知道其中參軍奚暇讀書乎罰直之代嚴飭各別巡山可也
정조 22년
李肇源以訓鍊都監言啓曰依傳敎專經武臣殿講居不本局哨官蔡翼永能誦間使之入直於西營加設參軍李勉植入直於北營之意敢啓傳曰知道參軍事依禁衛營草記批旨施行可也
정조 22년
李肇源以御營廳言啓曰依傳敎專經講居不人本廳哨官李光顯自今日爲始能誦間入直於南小營之意敢啓傳曰知道
정조 22년
李肇源以義禁府言啓曰坡知僉使權煥卽其地準期充軍事承傳啓下矣權煥依法典卽其地咸鏡道三水府坡知鎭充軍準其遞期而下去慶尙道丹城地云以承傳內辭意具罪目依例發遣府書吏自丹城地執捉仍令押送配所何如傳曰聞非假托草記還給
정조 22년
戊午四月十一日卯時上御熙政堂專經文武臣殿講大臣備局堂上引見輪對官同爲入侍時行左承旨沈晉賢行右承旨申耆左副承旨李勉兢右副承旨李肇源同副承旨李海愚記事官洪奭周假注書金啓溫事變假注書李㬖記事官金景煥承膺祚檢校待敎李存秀右議政李秉模兼戶曹判書金華鎭行右參贊金文淳行上護軍金持默行大護軍李敬懋趙心泰禮曹判書趙尙鎭刑曹判書趙鎭寬行護軍徐有大副校理嚴耆以次進伏訖文臣殿講試官吏曹判書金載瓚鰲恩君李敬一行副護軍任希存朴宗來尹光普兵曹參議金啓洛武臣殿講試官戶曹判書李時秀行副護軍尹長烈朴基正宣傳官李溏行副護軍趙𡹘等率應講文武臣以次入就位引儀臚唱行四拜禮訖陞殿進伏晉賢曰副摠管金勉柱今日不爲入來於寶劍班矣上曰疏已還給申飭入來可也上曰輪對官進前輪對官社稷署令權行彦瓦署別提宋得輝掌苑署別提李鐔平市署令金載謙吏曹正郞尹永輝等以次進伏各奏職姓名職掌訖上命奏所懷行彦等曰無所懷矣上曰次對先爲設行雲劍中如有備堂則一體進前可也秉模曰朝氣頗涼聖體若何上曰一樣矣秉模曰王大妃殿氣候若何上曰一樣矣秉模曰惠慶宮氣候若何上曰一樣矣上曰此是二十日日次次對而今朔賓對只餘二次矣今筵有何可稟之事耶秉模曰海伯疏及昨日臺疏皆有稟處之命而海伯疏則未及與前伯爛商大體有可以消詳講究者而其中可以先爲稟處者今日當稟處乎上曰從後爛商回啓可也上曰海西償債條爲幾何秉模曰元數爲四萬兩云矣上曰蕩債則幾何云耶秉模曰聞是二萬餘兩云而所謂償債穀則反不無祛弊生弊之端此則道臣自當從近矯救屬之勿分而亦不必待朝家知委者也至於交承之際難於變更云者亦似不然如有難便則往復釐改少無不可先正臣李珥爲海伯時亦有四五事設置而伊後交承者一皆革罷不少留難此何必爲拘乎上曰加分穀與償債穀有異乎秉模曰以加分穀而有添入於償債者蓋以其剩餘之頗多故或防弊或償債云矣上曰加分穀則以支放不足之故前道伯李泰永之所請得而今則剩餘旣多此等雜名色付之勿分條然後弊源可杜而此外諸穀無論某樣一一半留半分爲便好矣秉模曰若非停退則雖盡行半分之法支放可不至不足而近年則停退頻數雖以兩南言之昨年賑穀爲十萬石停退者亦近數十萬石已失却三十萬石今若一一半分則勢必漸就減縮此最難處而至若巡營穀亦用半分之法則巡營所用必將蕩然此豈成說乎事事皆有掣礙之端而海伯則殆同見牛未見羊故以道內還弊爲尤甚而近來則到處皆然矣上曰孫復曾復曾聞爲海西之痼弊而原疏中無此語矣至於加分之弊決不可不釐革者而諸道盡分條若欲盡屬半分則反近於膠鼓此則可以從長通變而大抵盡分之法專爲耗條之取用故古則盡分取耗之弊專由於營邑之染指其間而朝家則未嘗與知如均役給代之時初不欲着手於耗條而壬辰之鑄字價米甲午之婢貢給代猶是近來所有之事今則便至於推上朝廷許多經費皆從這裏辦出此已異於古矣上曰臺疏中牟還革罷事何以處之耶秉模曰持平鄭繼忠上疏批旨內牟還之永作租還爾言固是矣民瘼雖如彼而能無罣礙處乎令廟堂草記稟處事命下矣取見其疏本則以爲牟還之弊尤劇於他還以租代牟永爲定式事也所論誠有意見自前亦或有如此之議而第念牟麥之國中所種比諸秋穀都數甚少且是田家劇農時所食故稍饒者外其能留作種子者又甚鮮每當秋耕多靠還牟恐不可遽然盡罷且諸道各邑作租之請間多有之隨其所請參量除弊實合事宜永爲定式一款今姑置之其他諸條姑未及與諸宰爛商從後稟處何如上曰依爲之出擧條上曰災結自首事及軍丁自代事其言何如秉模曰昔人亦有此論而今俗則異於上世之淳厖似難行之矣大抵臺疏諸條非不皆好而若欲措之於事爲則皆多掣肘若欲一竝置之則又非稟處之本意此爲可憫矣上曰古則曰徹曰貢不過爲什一九一之法皆有依據我朝則自來田賦之制猶不及於什一而近則各樣橫斂百弊俱生所謂結役之弊殆爲什之五六此宜矯革而至於簽丁之弊壬辰以前所無之軍額如各營門新設之軍丁不知爲幾十萬名如是而冗費安得不日增乎大抵近來冗費甚多而不能充其代前冗未減後冗漸加此爲今日之痼弊而度支之長多不識格例今戶判則自是老成練熟之人而前戶判則雖欲善爲自多生疎蓋因格例之未諳而如吏判亦可謂闊於事務矣大抵古今異宜居今之世必也練習於今事然後可以斟酌乎古禮今雖有三代以前良法美制其不當於今者必多矣是故以夫子之知禮而亦嘗入廟問事聖人時措之宜可見其因今之俗行古之制則爲今人而不識今禮者其何以及於古禮不解今式者其何以練於古式乎自翰注出身之初若知需用於他日則必思練習於式例而近來人則凡干式例初不留意以致筵體政格一切擺脫今日行是職而徒幸其順遞遞後則便付之相忘所謂政事也文學也財賦也一皆茫昧則他日朝廷事何以能練達乎且如經義之妄發而無礙於館職文學之空疎而亦入於抄啓須有一番董飭然後可有成效矣上曰今番海伯疏中內閣事或以內外輕重有外議云而提學以下今方引義使之一伸無妨耶秉模曰內外輕重姑舍勿論其在同朝相敬之風平說事理往復論難無所不可而乃以不足深責等語登諸章奏者事面甚如何臣意則內閣不可顧些少嫌端直爲請推海伯然後方爲得體蓋其言則雖是而其所侵斥則大是失體自廟堂非不知請罪而此必自內閣爲之然後可以尊閣體而當之者亦必瞿然知恥矣上曰今筵有何可奏之事乎秉模曰向於兩儒臣家追榮時右諭善李城輔以身未造朝坐受恩榮尤爲不敢安之端故不得竝擧今始仰達令該曹一體擧行何如上曰依爲之出擧條上曰武臣講則設行於楹外而命官當加差矣命書榻敎曰專經武臣殿講命官兼戶曹判書金華鎭爲之上曰諸宰中奏事人使之進前華鎭曰向以綿紙貢價事屢與惠堂往復而尙未出場蓋此事貢人輩之稱冤似不足怪而惠廳之如是持難者誠可悶矣上曰此事則卿與惠堂自前相持者當竢惠堂之登筵爛商而處之矣上曰諸宰未奏事之前玉堂何爲起立乎命書榻敎曰入侍玉堂嚴耆禁推時秀曰都摠都事柳聖台今日武臣講不爲入來故臣果屢度嚴飭則雖入來而不爲參班於行禮云事甚駭然矣秉模曰近來爲武弁者事事欲效文臣而然矣上曰爲文臣者亦豈有遭彈於翰注而逡巡於臺職之理事則可駭而必無如是之理當査問而處之矣心泰曰拾蟲方張而植木列邑中南陽倅衰老可憫矣上命書榻敎曰植木諸邑守令中南陽府使李景溟年老他邑守令相換上曰官隷雇軍旣皆赴役而名雖官隷居在外村者若入其中則該倅當重勘以此嚴飭而自今後居住成冊一一爲之可也近來三營門拾蟲則自何時爲之乎有大曰已爲六七日而坊民則自今日赴役都監字內爲尤甚云矣上曰坊民則必以品級爲之而先自班戶赴役可也秉模曰臣亦欲自臣家爲始矣上曰何時可訖云耶敬懋曰可至望後矣仍命諸試官考文武臣講講訖通禮跪啓禮畢命退諸臣以次退出
정조 22년
戊午四月十一日未時上御便殿戶房承旨入侍時右副承旨李海愚記事官洪奭周金景煥承膺祚檢校直提學李晩秀原任直閣金祖淳光州牧使徐瀅修抄啓文臣金近淳申絢以次進伏訖命晩秀書湖南功令生試取御題詩賦表義命近淳絢書御題策問敎瀅修曰再明入來陪往御題而由弘化正門出去可也命書榻敎曰抄啓文臣二月朔親試明日爲之又敎曰文臣殿講旣有居魁兩人則例當比較施賞曾以此事亦有飭敎而今番又不比較何也問於該房承旨使之考例以啓也仍命退諸臣以次退出
정조 22년
行都承旨李鼎揆在外行左承旨姜彝正坐直行右承旨李益運未肅拜左副承旨李肇源坐右副承旨李海愚坐直同副承旨魚用謙未肅拜注書洪奭周仕一員未差假注書李弘謙仕直事變假注書李㬖仕
정조 22년
姜彝正以都摠府言啓曰今日入直內三廳武兼禁軍及軍兵等中日習射請出標信傳曰知道
정조 22년
魚用謙啓曰明日常參經筵取稟傳曰停
정조 22년
李肇源啓曰行大司憲宋煥箕執義李魯春在外掌令李益洙持平鄭繼忠牌招啓辭未下掌令一員持平一員未差監察茶時之意敢啓傳曰知道
정조 22년
姜彝正啓曰吏曹參判李益運除拜後過三日不爲出肅依定式推考警責仍卽牌招察任何如傳曰允
정조 22년
傳于李海愚曰承旨前望單子入之待下批牌招察任
정조 22년
承旨前望單子入之蔡弘遠李尙度落點
정조 22년
李勉兢啓曰今四月朔專經文臣殿講禮曹正郞南達孫權知承文院副正字李泳夏俱爲二通四略一粗栍劃旣同則當爲比較而臣以執冊承旨矇未覺察不卽提稟遽然出榜不勝惶恐待罪而丙辰秋講因下敎有諸試官入來賓廳更爲比較出榜之例今番則何以爲之乎敢稟傳曰爾則罷職命官外諸試官從重推考依年前例更令試取於賓廳
정조 22년
傳于李海愚曰四月朔專經文臣殿講居首承文院副正字李泳夏兒馬帖一隻賜給
정조 22년
傳于李益運曰專經武臣殿講連三次居首都摠經歷洪達三旣命先除準職令該曹待窠卽擬
정조 22년
傳于李海愚曰明日當由逌瞻門展拜景慕宮該房知悉
정조 22년
姜彝正啓曰明日展拜承旨當爲備員而左副承旨蔡弘遠同副承旨李尙度牌不進罷職傳旨捧入無以備員何以爲之敢稟傳曰與都承旨許遞前望單子入之待下批待開門牌招先隨駕後謝恩
정조 22년
承旨前望單子入之李鼎揆李益運魚用謙落點
정조 22년
兵曹口傳政事副司正金啓溫單付
정조 22년
李海愚以兵曹言啓曰羽林衛將權逴身病猝重時月之內無望供職呈狀乞遞宿衛領軍之任不可待其差復今姑改差何如傳曰允
정조 22년
姜彝正以訓鍊都監言啓曰謹依禁衛營草記批旨殿講居不本局加設參軍李勉植使之出直各別巡山之意敢啓傳曰知道
정조 22년
李海愚以禁衛營言啓曰本營參軍趙亨錫哨官曺漢星能誦間入直草記傳曰知道其中參軍奚暇讀書乎罰直之代嚴飭各別巡山可也事命下矣依傳敎參軍趙亨錫使之出直各別巡山之意敢啓傳曰知道
정조 22년
右議政李秉模箚曰伏以今日抄啓文臣親試臣以試官蒙點而薪憂適苦未克趨膺方切罪悚之中卽見政院啓辭之出於小報者昨日專經文臣四月朔殿講之不爲比較徑先出榜臣罪又著矣臣昏謬疎闇觸事憒憒一經命官輒一做錯似此易知之事亦且昧然徒以職在大官竝與問備薄罰而亦未蒙勘俯仰愧慄不省攸措臣於昨筵伏奉聖敎以今人之鮮解格例爲憂訓戒之旨大小咸聆夫格例者小言之則格例也推以大之則防範也典章也關和也自微而顯自細而巨其不可造次而或忽也明矣臣朝承明命晩復乃爾自顧自訟是眞下愚之不移也玆敢不避煩猥仰瀆崇嚴伏乞聖明亟降威罰以警具僚仍命勿復擧論於試官之列千萬大願取進止答曰省箚具悉卿懇昨日試所事專由該房之做錯試官問備亦不過前例之循用在卿豈可過引安心視事仍傳曰此批答遣史官傳諭
정조 22년
戊午四月十二日辰時上御便殿抄啓文臣親試兼行課講入侍時左副承旨李肇源右副承旨李海愚假注書金啓溫記事官金景煥承膺祚以次進伏訖試官原任提學徐浩修原任直閣南公轍李始源率應試應講文臣等以次入就列行四拜禮訖浩修等陞殿進伏訖命書榻敎曰抄啓文臣中副司果金處巖鎭安縣監吳泰曾副校理嚴耆高靈縣監金履永年限已過而皆是特付自今年只於親試應試續當加選而才華稔知新及第金啓溫卽爲加啓下令該曹口傳付軍職今日親試使之進參又命書榻敎曰抄啓文臣中以館職禁推人分揀使之應試又命書榻敎曰昨日傳敎中時帶臺職之抄啓文臣旣有許遞之命而其中持平趙萬元不爲同捧傳旨當該承旨推考原傳旨改付標命書御題以擬本朝湖南道臣請修劉仁軌所築帶方城以重關防箋仍敎曰日氣頗炎應試文臣出往監印所製進也命書榻敎曰前假注書李弘謙仍察廳任肇源曰專經武臣殿講連三次居首人都摠經歷洪達三雖已資窮未經準職而加資傳旨之徑先捧入臣不勝惶恐旣未經準職則加資有違格例何以爲之乎上曰然則先除準職爾則初不提稟徑捧加資傳旨爲先從重推考可也出擧條仍命行課講應講文臣副司果金近淳等以次進講講訖命退諸臣以次退出
정조 22년
行都承旨李鼎揆在外行左承旨李益運坐直行右承旨姜彝正坐左副承旨李肇源坐右副承旨李海愚坐同副承旨魚用謙坐直注書二員未差假注書李毅采仕李弘謙仕直事變假注書李㬖仕
정조 22년
大駕詣景慕宮展拜罷入齋室後內閣政院玉堂藥房口傳問安答曰知道
정조 22년
李益運啓曰明日再明日順陵忌辰祭齋戒正日相値視事頉稟之意敢啓傳曰知道
정조 22년
傳于李肇源曰兵曹判書李時秀推考
정조 22년
李益運啓曰俄下內閣提學牌招傳敎中旣無令內閣牌招之命則宜自政院出牌而注書誤傳至令內閣出牌事甚駭然當該注書所當重勘而本院請推之外無他可施之罰何以爲之敢稟傳曰當該注書所當重勘而注書雖生疎錯傳筵敎本閣牙牌事體至爲嚴重者蓋於牌面有花押也以是凡有召命閣臣必親自敬書齎奉之吏騎廐馬而往傳則其爲尊嚴倍甚於湖堂之金牌而只憑注書之口傳自閣外不稟輕先書送者豈非前所未聞之事乎當該閣臣李存秀爲先從重推考注書洪奭周汰去更以政院命牌書出牌去來知入
정조 22년
洪奭周汰去代以李毅采爲假注書
정조 22년
李肇源啓曰卽者義禁府都事來言時囚無得過三日滯囚曾有定式矣時囚罪人趙觀鎭當爲捧供而判義禁趙宗鉉身病猝重知義禁權未肅拜朴宗甲以前任平安監司未及遞來只有同義禁李漢豐一人不得備員開坐云判義禁趙宗鉉知義禁權竝卽牌招何如傳曰判堂調理間給由時囚開坐間保放
정조 22년
漢城府堂上前望單子入之判尹李敬懋左尹徐有大右尹李漢豐落點
정조 22년
李益運啓曰奎章閣提學鄭民始沈煥之再牌不進推考傳旨今方捧入而飭敎之下連事違召尙不承膺事甚未安所當更請牌招而係是一日三牌何以爲之敢稟傳曰更爲牌招
정조 22년
李益運啓曰奎章閣提學鄭民始沈煥之三牌不進推考傳旨今方捧入而飭敎之下連違召命無意承膺事體所在萬萬未安所當更請牌招而係是一日四牌何以爲之敢稟傳曰更爲牌招
정조 22년
以奎章閣提學沈煥之四牌不進推考傳旨傳于李肇源曰禮使之道不可一遞一靳亦爲姑解
정조 22년
兵曹口傳政事副司果單趙萬元
정조 22년
傳于李益運曰御定大學朱書謄本之校正體貌自別校正諸生之試以功令之體問以經書疑義欲爲分等施賞以酬校正之勞而前此校正諸生中或有遺漏者令道臣更就道內名稱素著之人一體付之考校之列同爲應試條對而光州爲道內之中道里均適該倅亦嫺於文字之事所以會同於該邑者功令之分日試取經義之使之條對一依筵敎擧行若有年老不能來待者又或不嫺於功令而嫺於經義不嫺於經義而嫺於功令者亦皆從願只於嫺習處應對事分付
정조 22년
李益運以吏曹言啓曰本曹郞廳洪樂敏呈狀內矣身素患痰癖之症當此換節之時一倍添劇時日之內萬無供職之望云身病旣如是則不可强令察任今姑改差何如傳曰允
정조 22년
魚用謙以兵曹言啓曰僉知中樞府事車雲輔除授在外過限未上來依法典改差何如傳曰允
정조 22년
姜彝正以兵曹言啓曰專經文武臣殿講居不人各於本司入直待其能誦後草記事命下矣闕內各廳官員及其餘各司官員與各營將官能誦間使之入直而原入直數外人員依定式別省記入直之意敢啓傳曰知道
정조 22년
姜彝正以御營廳言啓曰今四月十三日景慕宮展拜時依兵曹節目集春營入直軍四十名新營入直千摠林泰遠領赴于禁衛營都領陣該入直哨官姜碩璜率該哨標下軍七名仍直東營入直軍三十名除出入直把摠尹載大率領宮大門外把守而竝待標信出用解嚴後各還本處入直之意敢啓傳曰知道
정조 22년
姜彝正以兵曹言啓曰今日展拜時都摠府守宮堂上不爲待令宿衛重地事極可駭當該堂上捧現告亟施罷職之典何如傳曰允
정조 22년
姜彝正以兵曹言啓曰依下敎行首司謁白景旜決棍十度之意敢啓傳曰知道
정조 22년
李海愚以義禁府言啓曰時囚開坐間保放事命下矣時囚罪人趙觀鎭朴光進竝保放之意敢啓傳曰知道
정조 22년
左參贊鄭民始疏曰伏以臣情病俱苦猥控辭單竊庶幾天日之明燭其難强之狀施以曲遂之澤鞶帶之褫日夕恭竢忽伏奉三度加由之命惶隕閔隘不知措躬之所庶官呈告至三而遞自是式令則惟此優異之恩蓋出於非爲其人爲其職也然則居是職而不能淬勵謹飭受人侮辱者其罪亦當加倍於他人顧今臣等所遭不特汚衊其身而已所以玷累內閣無復餘地論其辜負合被重律而未蒙加倍之罪反紆優異之寵在臣等榮且幸矣其於羞近列而壞刑政何哉噫身非己有義在恭趨一疏三單苟可以足伸廉隅則何敢故爲寧激之擧不顧分義之嚴而第詆斥非比尋常班聯忝在長僚閣中之事敢曰不知諉諸末僚靦然仍據揚揚出入殆若不識世間有羞恥事則是誠彼疏所謂逐利忘義不足責者臣固不足道堂堂內閣豈可容置此等鄙夫重貽淸朝之羞哉自量己審物議皆然雖欲徒恃寵靈淟涊不去其可得乎伏見道臣疏批若曰無是穀則無是恥王言昭布莫不欽仰而是人之罪也豈穀之恥哉亦必無是人則無是恥矣辱臺尙有其罪況辱內閣者乎百爾度思實無趨承之道天牌屢違益增罪戾玆敢不避煩浼之誅更瀆崇嚴之聽伏乞聖明亟削臣內閣提學之任仍治臣罪以肅朝綱以靖私義千萬幸甚臣無任云云答曰省疏具悉容之自容之藩臣異言官欲存內外輕重之別而加由於三度四牌則更出豈忽於禮使之方而有是哉一味相持反違曲念之義所辭內閣提學之任今姑許解
정조 22년
大司諫金翰東疏曰伏以臣待罪西邑已經周歲才諝素蔑埍埃莫效夙夜兢懼惟譴何是俟迺者湖臬之命特出夢想之外臣身光寵固無涯極而臣之父祖因有贈爵之典恩及泉塗榮動鄕曲臣感泣惶隕不知攸措請暇焚黃情私得伸而數月空衙瘝曠是懼迺蒙聖慈不加罪罰特賜恩遞隨處曲諒莫非洪造如臣螻蟻之微何以得此於聖明之下臣從今以往祗思優遊田野歌詠聖澤以爲塵刹之報而無復榮塗之望迺於前月十九日伏承十一日下諭以臣爲司諫院大司諫使之乘馹上來臣於年前冒忝是職而庸愚巽軟徒取嗤笑誠是已試而不驗今何可晏然冒陳更玷淸選哉然臣受恩如天圖報無地惟知竭蹶之爲義不復廉防之是顧況於經年逖違之餘一覲耿光固臣至願今宜聞命登道刻期趨朝而第臣自前年冬末重患輪行之疾久益危毒素苦風眩之症乘虛挾攻四朔呻苦轉入膏肓眞元陷鑠藥餌無應戶庭之間尙不能運動以此病情萬無擔舁寸進之望旬日之間欲發而旋止者亦已屢矣淹滯時日期限已滿義分都虧惶懍冞切臣旣不得趁限膺命則亦不敢遲廻隱默自阻於天地父母之前敢將疾痛之呼仰瀆崇嚴之聽伏乞聖明特垂鑑諒亟遞臣本職仍治臣逋慢之罪以安微分以肅朝綱千萬幸甚臣於乞免之章不容贅及他事而目下民憂世道竊不勝私憂過計敢此尾陳伏願聖明垂察焉洪惟我殿下臨御以來一日萬機勤勤懇懇無一非恤民之政傳曰保民而王我殿下以之通編定制而刑政有金石之典字恤有則而街巷無遺棄之兒役重則薄斂而紓之歲饑則發粟而哺之有冤者伸之無告者恤之無微不燭無遠不被雖古聖后若保如傷之德無以加矣宜其惠澤之曁民各田爾田宅爾宅樂其樂利其利而奈之何功化所及反謬所圖山野之民或不免剝膚之災輒有愁歎之語皆曰吾君之恤民而吾何獨不見恤遂與之扶携而去其去也只是醫得眼前瘡耳傳曰無恒産者無恒心蓋無恒心則無恒居勢固然也名以士族雖有水旱饑荒之災不得輕易遷徒而至如編戶平民無難流移其弊已久矣臣以耳目之所逮百戶之村一過之則十存四五再過之則十存二三三過之則已墟矣問之隣曰彼爲避役而去彼爲避糴而去彼爲避籍而去民情大可見也且臣於年來歷見西南二邑每於納布捧糴之際簿牒紛紜而或稱某役窮無以納布請徵其族親或稱某戶貧不能納糴請徵其隣里隣族之徵在所當禁而布糴之捧亦不可廢則直使之從便備納其爲隣族之弊佯若不知其苟且彌縫槪可知矣一邑如此則他邑可知一路如此則八路可知由是而民無樂生安業之意率多轉徙流離之苦窮谷間曠之土路傍市店之肆朝徙暮遷作爲逃役之逋藪乍聚旋虛便同避身之蘧廬逃必乘夜避必全家當此昇平之日反爲奔逬之擧以致訛言弗懲民心胥動誠非細憂也徐究其本則專由於軍制之紊亂糴政之煩重籍法之不嚴欲救此弊先從軍制糴政而變通之然後籍法始可論也夫我朝軍制實倣寓農之意而名色多端代易無常有異於田賦出兵之制故簽丁之際自多擾民之端各邑吏胥額數無定末技遊食居住不常軍役之民不過爲十之二三以有限之民充許多軍額奈之何民不窮且逃也今若査正軍額冗雜者汰之窮殘者除之其不足之數列邑之閑遊吏屬額外軍校搜括移定則民無疊役之怨軍無闕伍之弊此政爲軍政之急先務也至於糶糴之政蓋爲水旱賑貸之資營邑支放之需所以利民非所以病民者而自有那移之弊列邑之穀簿不均穀多之邑統計結分則一家所受多至近百斛小不下十餘斛貧窮之民罄盡一年耕作不足以了糴則鞭撻隨之此則所以利民者適足以病民也今若量穀計戶穀多之邑分與民多之邑使無不均之患耗穀則無論元會別會逐年定式作錢不使升斗留置則還分自有定數受食亦無過濫民力可以少紓矣軍制還政旣無弊端則有戶斯有籍民何必漏於籍乎夫然後申嚴籍法計家立統十家爲里五家爲統俾無一夫之遺漏統里之中或有有故而去則極之於所往使不得隱匿至於商賈閑遊之輩竝爲入籍凡諸流離之徒或有無籍之民禁不得往來則八路之中可無無籍之人而軍額自可充數還穀自可均分豈非兩得乎今年政値式籍宜令有司之臣嚴飭諸路更加申明恐合事宜至如軍制之査正還穀之均排付之廟堂一定條例斷不可已也臣之如上所陳最是救瘼之急務而抑臣之所深憂而長慮者亦有大於此者顧今斁倫敗俗害正而亂眞者近所謂邪說是已名敎中間自有樂地彼亦人耳何苦而必爲是也臣未見其書未知其所言者何道所學者何事而以傳聞之所流播而推之則槪是老佛刑名之支流而濟以妖魔之術肆其邪暴之行誑惑愚迷驅一世於禽獸之域甚矣人之好怪也孟子曰吾爲此懼閑先聖之道距楊墨放淫辭邪說者不得作若使聖人復起辭而闢之豈後於楊墨哉肆惟我殿下矜其愚懵黜其詖淫敎導以革之威罰以懲之火其書人其人彼若有一分未泯之天尙或知懼偕之大道而抑何心腸溺而忘返刑僇是甘而充塞仁義背正死黨之習浮於遊俠斁彝亂常之害甚於洪水駸駸然欲與吾道而爲敵其爲世道之憂不可但以愚迷而忽之也向來姜彝天等事自有邪說以來最是謊怪臣在下土其負犯之如何援引之幾許雖未詳知而以臺啓中所發者而觀之可知其辭說之妖邪徒黨之寔繁未及窮覈旋卽放流數三人之外一不査治傳曰罪疑惟輕又曰眚災肆赦此則罪非疑也反用輕典罪非眚也反爲肆赦刑政之失未有大於此惟彼淫邪之徒曷從而知畏哉臣請島配罪人姜彝天金履白金鑢等一倂拿來設鞫嚴覈依律處斷及其黨與亦爲嚴繩使邪說者不得肆行焉臣於近來事亦有可言者夫陞品通擬無論內外最宜難愼而頃於會寧倅之差送也以凶逆切姻之類北寺關通之人一望竝擬抑何意也雖因曠蕩之特恩間或甄敍而政目一出物論大駭此隄防之日壞也噫嘻風泉起慕北苑設壇卽我先王義起之禮也一隅東土春秋可讀而每於壇享之日凡在駿奔之列者仰瞻黃幄肅穆焄蒿悽愴而莫不肅敬震懾如在其上以我殿下繼述之誠親祼之日望拜之辰駐駕壇門來汝忠良之裔或賡載而志感或試製而示意此不但今日在廷諸臣所共欽仰感歎其將永有辭於天下萬世而近年歲幣之行忠良子孫聞有膺使命者此豈樂赴而然哉必是緣朝廷之上適乏專對之望而往拜北庭歸參壇享得無內省自疚而不免爲添厥之歸乎此義理之無素講也臣誠爲朝廷爲其人慨惜而憂歎也臣謂會寧府使差出時赴政銓官施以譴罷之典忠良子孫勿差北使一以爲嚴隄防一以爲敦風敎則未必無補於勵世警俗之政也臣無任云云省疏具悉凡言今之民弊者孰不以爾所謂三者爲說而軍制整糴政精則籍法之正特次第件然軍制自有金石之典爲道臣守令者苟能奉法唉彼小民豈或相率之他使十室之里一過存四五再過存二三三過爲墟乎尤又有切可矜者爾疏何不竝擧生且壯之類尙可之他而寄活黃白之徵身役有足干和近於畿甸十邑先試釐洗之勤慢未知諸路果聞風而動念乎第令廟堂諗其擧行之如何爲可糴政卽近日周諮訏謨中指必先摟而半留姑勿論合錄尙未能年前臨軒之問未免爲紙上之無當空言然而驟決莫若爛商行且矯拂寤寐念念邪學事職由正學之不明太陽中天自可不逢不若每曰欲闢異端先懋聖功云者雖出於治本之苦心而萬有一因此而禁弛烏在乎禮樂刑政互爲輔治之具申命京外有司之臣莫或任他姜彝天等事不足以邪說言刮目之效不待更覈而當知之會寧府使差出時銓官譴罷事不允北使事古人之出處必有斟量者矣
정조 22년
知敦寧尹弘烈疏曰伏以臣獲蒙恩暇往省先壟桑梓動色榮感交至纔歸私次伏奉敦府除旨臣雖急於叩謝顚倒入肅而第臣旣無敦寧揆以法例自在應遞之科玆敢短章陳籲仰瀆崇嚴之聽伏乞聖明亟命照例遞改以存公格以安私分不勝幸甚臣無任云云答曰省疏具悉疏辭下該曹稟處
정조 22년
戊午四月十三日卯時上詣景慕宮展拜入侍時行左承旨李益運行右承旨姜彝正左副承旨李肇源右副承旨李海愚同副承旨魚用謙記事官洪奭周假注書李弘謙記事官金景煥承膺祚檢校待敎李存秀以次隨駕上具翼善冠衮龍袍乘輿出交泰門永淸門明政門弘化門由逌瞻門至日瞻門內上敎益運曰宮苑此路莎草間多不敷此乃一條路偏踏之致也此意分付守僕輩後勿如是以爲莎草漸長之地好矣至宮大門前降輿敎海愚曰日傘事知之不爲待令者是何故也該曹擧行誠甚駭然矣命書駕前下敎曰兵曹判書從重推考禁軍別將記過仍步詣版位行再拜禮仍詣廟內奉審訖還御齋室命禮房承旨進前敎益運曰整理儀軌何處奉安乎問于守僕也益運承命問而奏曰齋室西邊壁藏奉安云矣上曰近日農情亦甚望雨云乎益運曰農人亦云望雨而不至於惜乾牟麥則已占豐登矣上曰麥嶺已過麥之豐登今已判矣此非但目前之大幸而秋事之稔熟麥以推知其在民心想亦懽洽矣命書傳敎曰三度加由旣示不可輕遞之意今日展拜時閣班隨駕只是檢校待敎一人事體亦甚苟艱內閣提學鄭民始沈煥之卽爲牌招使之備員隨駕少頃步出神門外乘輿出日瞻門逌瞻門入弘化門明政門永淸門交泰門還內諸臣以次退出
정조 22년
戊午四月十三日辰時上御重熙堂左副承旨同副承旨入侍時左副承旨李肇源同副承旨魚用謙假注書李弘謙記事官金景煥承膺祚以次進伏訖上曰在外判尹許遞近日赴坐而不有筵飭不知民弊不能戢奸之堂上竝罷職前望單子入之待下批牌招出榻敎以內閣提學鄭民始沈煥之牌不進推考傳旨命書傳敎曰更爲牌招命退承史以次退出
정조 22년
行都承旨李鼎揆在外行左承旨李益運坐行右承旨姜彝正坐直左副承旨李肇源病右副承旨李海愚坐同副承旨魚用謙坐直注書二員未差假注書李毅采仕李弘謙仕直事變假注書李㬖仕
정조 22년
姜彝正啓曰禁衛營將官來言今日本營軍兵日次私習云矣敢啓傳曰知道
정조 22년
姜彝正啓曰御營廳將官來言今日本廳軍兵日次私習云矣敢啓傳曰知道
정조 22년
李益運啓曰來十六日日次儒生殿講及漢學文臣殿講爲之事命下矣處所以何處爲之乎敢稟傳曰便殿爲之漢學講若未肄習近於戲劇退行於秋間其前各別嚴飭肄習事令該院知悉
정조 22년
傳于李益運曰禮房承旨馳詣宗廟景慕宮奉審摘奸以來
정조 22년
姜彝正啓曰行大司憲宋煥箕持平李魯春在外掌令李益洙持平鄭繼忠牌招啓辭未下掌令一員持平一員未差監察茶時之意敢啓傳曰知道
정조 22년
以水原留守徐有隣別單園所階砌石依下敎以今月十三日擧行物力亦依定式以筦千庫會減當日卯時始役酉時畢役事傳于李海愚曰階役之意謂將費五六日之工力日吉辰良不日告成有若神助於人功者萬萬奇幸日出而始日入而畢雖曰京鄕善手之咸集而三面修改無異一新則霎時之間若是改觀豈非初意之外若依各陵園例如例修改則其能當日畢役乎卿等董事之勞其在重其事之意不可無示意卿及地方官差使員等竝與校吏員役京鄕工匠等姓名及實役日字別單狀聞萬年堤役處差員以下別單同爲修正以狀啓登聞事下諭亦令內營措辭區別行會
정조 22년
李海愚以漢城府言啓曰卽接東部令李祉亨牒呈則該府書員洪哲仁符同景慕宮一契任掌金福金拾蟲坊民修報成冊時漏除二十五戶捧價三兩三錢分食之狀現發直招除名捉上云故嚴棍更覈則一如該部所報部隷之慫慂各該里任弄奸於坊民出役之時者成一痼弊不可尋常處之洪哲仁及該里任金福金移送秋曹照律刑配該部官不能先事禁戢之失固當論勘而摘發捉報於售奸之初者亦足爲可恕之端姑爲分揀俾勸各部隨現隨報之道何如傳曰允
정조 22년
戊午四月十四日辰時上御便殿戶房承旨入侍時右副承旨李海愚假注書李弘謙記事官金景煥承膺祚原任提學鄭民始以次進伏訖上曰諸道牟麥聞如何云耶民始曰兩西農形未及詳聞而三南與京畿已爲大登云矣上曰俄以漢城府郞官一人待令事有下敎矣何郞官果來待乎注書知入也賤臣承命出問以主簿柳秉均待令之意回奏仍命退諸臣以次退出
정조 22년
行都承旨李鼎揆在外行左承旨李益運坐行右承旨姜彝正坐左副承旨李肇源坐直右副承旨李海愚坐直同副承旨魚用謙坐注書二員未差假注書李毅采仕直李弘謙仕事變假注書李㬖仕
정조 22년
藥房提調李祖源行左承旨李益運啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 22년
李肇源啓曰行大司憲宋煥箕執義李魯春在外掌令李益洙持平鄭繼忠病不進掌令一員持平一員未差監察茶時之意敢啓傳曰知道
정조 22년
李益運啓曰左副承旨李肇源今日不爲仕進卽爲牌招何如傳曰允
정조 22년
李益運啓曰明日殿座相値視事頉稟之意敢啓傳曰知道
정조 22년
李益運啓曰今此試官望中時無職名人令該曹口傳付軍職何如傳曰允
정조 22년
傳于李益運曰前平安監司留待
정조 22년
傳于姜彝正曰右承旨入侍
정조 22년
傳于姜彝正曰前平安監司入侍
정조 22년
以日次儒生殿講書啓傳于李益運曰以上待題下應製而生進之許赴日次講者欲使兼治講製況應講生進之又有許赴於伊日應製亦出於嘉其兼治則近來上齋生之以應講懸註者數少令泮堂更捧擧案書入
정조 22년
兵曹口傳政事大護軍朴宗甲
정조 22년
兵曹口傳政事護軍徐龍輔副護軍蔡弘遠
정조 22년
以慶尙監司李亨元狀啓咸陽兼任沙斤察訪金樂祖莫重殺獄事見欺奸鄕漫漶修報爲先罷黜其罪狀令攸司稟處事判付內啓下義禁府爲旀雖行初檢係是疑獄則事當一邊狀請勿施更爲行檢而行檢之前別出査官爲此非初檢非覆檢之檢者有關後弊道臣推考求疑於必無疑之地斯速究竟俾無一毫疎漏之弊而奸鄕之作奸委折亦必得其眞贓然後具格狀聞事令該曹分付爲良如敎
정조 22년
以江原監司金履翼狀啓褒忠祠揭板御製謄書印本上送事判付內啓下兵曹爲旀揭板事體至爲嚴重該道臣之使親裨齎送云者殊甚未安道伯推考爲良如敎
정조 22년
姜彝正以都摠府言啓曰今日入直內三廳武兼禁軍及軍兵等當爲中日習射而國忌正日相値不得爲之之意敢啓傳曰知道
정조 22년
戊午四月十五日卯時上御重熙堂右承旨入侍時行右承旨姜彝正假注書李弘謙記事官金景煥承膺祚以次進伏訖上命書榻敎曰同副承旨入侍賤臣承命出傳同副承旨魚用謙進伏上曰今番月食旣乎用謙曰食旣而猶有十三秒餘矣俄聞救食官言則初虧在十五日丑初初刻三分則當以十五日月食書塡而觀象監入直官測候以十四日塡日云未知緣何委折而兩日間不知從何日爲定矣事係重大何以爲之乎上曰自本監何不微稟而致此日字之未定也該堂事誠極駭然矣仍命書傳敎曰雖是謬例不爲言送微稟以致塡日之相左該監首堂遞差用謙曰使該監有一番定式然後後無如是之弊矣上曰此意言于提擧使之定式遵行也命退承旨以次退出
정조 22년
戊午四月十五日未時上御誠正閣前平安監司入侍時行左承旨李益運假注書李弘謙記事官金景煥承膺祚前平安監司朴宗甲以次進伏訖上曰卿今滿瓜而歸本道多少民瘼想必熟知有何稟奏事乎宗甲曰臣之待罪藩任三載于玆每伏見絲綸之下惟恐一政一令之有妨於民邑十行辭旨諄諄懇懇每一承聆感激欽歎而第於擧行之際或有因循襲謬以致我聖上苦心至誠未得對揚而宣布此實如臣無似猥叨重任庸懦昏憒不能事事之罪誠不勝惶恐俟勘而其中一二事關係民情旣甚緊切不敢諉以已遞條例仰陳以備睿裁焉穀作錢之必以詳定爲式者蓋爲參量豐凶無病公私雖以關西一道言之度支所管耗作錢皆以詳定磨勘而均廳穀之移屬壯勇營條時價作錢便成年例列邑市直修報之際每不免屢報屢退道臣過於操切守令急於承奉比東擬西較多量少必以最高摠爲準守令目見市直之不稱意則石子馬貰及米納時各項雜費細細爬刮折價添錄於元數之內甚至懸度來頭市直預擬時價而民不願納則逐社逐里排比勒定以爲倍補均分之計爲道臣者亦非不知其如此而惟以得高摠爲幸遂不免闔眼看過壯營作錢旣以是修報則京各司及營閫諸般穀價一皆準此同是穀價勢不得不然本道各樣年例作錢摠數約不下六七萬石而皆從最高之價鞭扑椎剝於三冬之內財竭民窮怨聲狼藉則輒曰市直高定皆由於預報壯營之故云朝家德意何嘗使之勒定高價不恤民情乎各司及營閫穀價又皆視以爲例畢竟歸怨於壯營臣實痛之臣聞本營支放之需不得不有資於詳定外剩數今不敢以一從詳定爲請而自今以後一付道臣勿爲預報市直量宜從便擧行待畢作錢後都數成冊上送則預報一款更無可以執言者各司營閫之穀亦可無夤緣增價之弊故敢此仰達矣上曰民弊若此則其所矯救豈待畢說卿奏中付之道臣之說好矣依卿所奏爲之此後市直枚報一事革之而如是之後更有勒賣之弊則道臣守令令廟堂隨現草記重繩可也出擧條上曰近日海伯亦以作錢穀市直預報事至有陳疏其槪亦與卿所奏一般其意而不以詳定必以從市直爲準云者是豈朝家之意哉特以壯營新設之故凡所擧行者有若與他營有異者而遐土愚民亦未知其本爲民設施之意惟其守宰之令是從而以致如此之弊是豈成說乎此後一付之道臣庶可爲蘇救之方乎宗甲曰旣付道臣則似無復如前之弊矣宗甲曰頃因安岳前郡守臣李始源擧條壯勇營屯田畓之在於關西者有弊與否査實啓聞事批旨特軫海民之弊推及於浿江以外德音所曁一路歡聳臣於在任時發關各屯所在邑未及馳啓而大抵屯田打作之際該營幹事之輩衒能希功虛張石數土地之所出有限而必欲多其石數故穀品不得不麤及其作錢也又不可低於時價則或授作者使之賣納或分民戶勒捧準直此實屯弊之及於民者也近又於龍川定州甑山肅川等地摘奸打量廣議置屯要當次第而成矣第其擬議之處除非各處官屯之謂以陳荒者與舊時提垌之方就廢壞者則乃是濱江淤泥之地也官屯之謂以陳荒者盜占雖云可痛而互相賣買傳子傳孫則奪之不免招怨堤垌之方就廢壞者水利雖云已絶而如干霑漑尙在堰底則失者足以執言又或以民力所費之地爲民庫所補之資者在彼雖無甚益屬他便懷大㥻至於彼邊之江落求之此邊之泥生則所謂淤泥曠土民各按籍而自以爲主一朝屬之京司雖不敢明言顯訟其心固以爲渠輩之衣食碗子京司奪之云矣且博川營屯之民畓買入尤有弊端土各異主人各異心全坪全垌之一時願賣苟非有不得不賣之端必不如此而所以不得不賣者亦必有使之然者矣出於不得不賣而賣則雖得優直猶稱抑買況其接營屯而有土者皆懷疑慮而以速賣爲幸價之多少有不暇計則其不能皆準時價勢所必至於是而民之有口不可防矣我聖上爲民德意隨處隨事靡不用極乃因此如干屯土一有民弊則豈所以奉承宣揚之道哉自今以後設屯一款竝令置之民畓買取更勿擧論已設屯處收穀與作錢時一從實狀俾無一毫妨民之弊爲宜故敢此仰達矣上曰聞海西之弊使之査問於本道矣所謂屯監輩之必爲衒能初旣虛張石數從以勒授而使之賣納勒分而必捧準直云者前此嚴飭於京外之意果何在乎聞甚切痛自今秋有一毫近似於如許之弊則屯監卽其地刑配萬一掩置則道帥臣施以違制之律守令當加等嚴處以此嚴飭壯營如此則他宮房衙門營門庄土之在於本道者亦安知無效尤之擧乎一體嚴飭而官屯廢堰之或有勒買處則已買者添給未買處勿買冒耕之類空失者亦爲一一勿侵此後民畓切勿買取而博川事必是鎭將所爲亦令嚴禁此後以此等民弊不卽大則狀聞中則報營小則方便者道帥臣守令亦當均有其罪竝以此意廟堂嚴飭該道道帥臣可也出擧條宗甲曰兵營屯倉在於寧邊城內而斂散之節目兵營差送幕裨營吏奴爲其色庫以其遠於兵營耳目之所不及而該府使又不能任意操切秋捧時斗斛之濫已無可論而或偸出實穀而換色勒分或符同奸民而私自臥還其所爲弊不一其端實爲寧民切骨之冤今春臺啓以各道監兵水營糶糴皆付之本官事蒙允行會臣欲因此會以除寧民之弊發關該營使之依朝令擧行則前兵使臣任嵂以臺啓之有自備穀云云謂此穀非自備條不卽擧行而因爲遞去矣屯倉穀旣非備局句管則謂非自備穀云者固不免推托而臣取考兵營謄錄則辛丑年暗行御史臣柳誼辛亥年前府使臣李書九以此屯倉之弊或請令本官句管或請移屬於本府俱爲廟堂防啓竟未蒙施行伊時廟堂之靳許應以諸道通同之弊不可猝革也今則諸道營閫自備之穀竝付該邑則事面與前不同而保障募民之地獨受其弊者極爲矜悶事當依他例革罷故敢此仰達矣上曰營倉在於屬邑安得不爲弊乎屬之該府甚便而前此營屬沾漑之岐別般周章然後可爲營邑俱利之道令廟堂指一草記可也出擧條宗甲曰祥原郡邑內水土不好民多病夭數十年來漸就流散今不滿二百戶而只是校吏隷僕之類服役於官者而已此亦皆懷去心屋壞而不修籬弊而不補朝夕寄居所見愁慘邑之西北三十里有地曰內櫓山水回抱井泉淸洌兼以臨江之地生理饒樂臣之到營以後郡民訴請移邑於此不啻屢次而事重役巨實合難愼故只以安土奠保之意連爲題送矣今春巡審之路邑民千百爲群呼訴馬前察其氣色有似終不可抑令安頓者且聞該倅之言則容入物力自邑中亦不無拮据之道云此旣一邑大同之願而今若不許則一年二年將至於無邑而後已所需財力又不專仰於朝家區劃則不宜一向靳持以孤民情分付道臣詢問該倅爛商而處之似好矣故敢此仰達矣上曰可謂地利人和相合而竝美令廟堂更問時道伯指一稟處可也出擧條仍命退諸臣以次退出
정조 22년
行都承旨權裕牌不進行左承旨李益運坐直行右承旨姜彝正坐直左副承旨李肇源坐右副承旨李海愚坐同副承旨魚用謙坐注書二員未差假注書李毅采仕李弘謙仕直事變假注書李㬖仕
정조 22년
李益運啓曰明日常參經筵取稟傳曰停
정조 22년
李肇源啓曰合辭許久闕啓事甚未安除在外疏批未下外執義李魯春掌令李益洙持平鄭繼忠獻納李羲甲正言申溆竝卽牌招何如傳曰允
정조 22년
李益運啓曰今日殿座時承旨當爲備員而行都承旨李鼎揆在外不得備員何以爲之敢稟傳曰許遞前望單子入之待下批牌招察任
정조 22년
傳于姜彝正曰後日次次對進定於今日
정조 22년
姜彝正啓曰今日次對兩司當爲進參除在外疏批未下外未肅拜人員竝卽牌招何如傳曰允
정조 22년
傳于姜彝正曰大臣備局堂上引見
정조 22년
以執義李魯春掌令李益洙持平鄭繼忠獻納李羲甲正言申溆牌不進罷職傳旨傳于姜彝正曰只推
정조 22년
李肇源啓曰行大司憲宋煥箕在外執義李魯春掌令李益洙持平鄭繼忠牌不進掌令一員持平一員未差監察茶時之意敢啓傳曰知道
정조 22년
傳于李益運曰日次儒生殿講居首周易通進士李大圭應製居首古詩二下進士柳之和賦三下生員廉隅人直赴會試講之次周易通進士鄭弼東應製之次古詩三下進士金致均賦草三下進士朴鍟各給二分箋居首次上進士鄭錫猷給半分略儒生十二人各給紙一卷
정조 22년
傳于李益運曰入格儒生明日待令
정조 22년
李益運以禮曹言啓曰專經文武臣殿講居不人各於本司入直待其能誦後草記事命下矣卽接各其司擧案則本曹正郞夫宗仁成均館直講高鳴鶴典籍李尙濂奉常寺副奉事朴廷儉前佐郞權熀權知承文院副正字李是鍊金銓閔養世中學訓導黃萬齡新及第李錫祐俱爲能誦云矣敢啓傳曰知道使之替直可也
정조 22년
李益運以成均館兼大司成意啓曰日次儒生殿講時館學掌色之不爲應講者草記論罰事曾有定式矣今日殿講書啓已下之後西齋掌議進士徐鼎輔中學色掌幼學徐厚輔南學色掌幼學鄭在亨西學色掌幼學李晩淵或稱身病或稱在外屢度催促終不來待事體所在極爲未安臣之不能檢飭不勝惶恐而該儒生依定式竝限三年停擧何如傳曰允士習之不古而然太學掌色不可停擧而止三經中一書依治經生例突誦音釋訓詁然後草記俾踰香橋其中學齋任元在外人勿論可也
정조 22년
姜彝正以備邊司言啓曰卽見京畿監司李在學狀啓則以爲本道還穀不足狀請加分無歲無之列邑所報今纔齊到而所請之數合爲一萬二千三百石應留條中特許加分事請令廟堂稟旨分付矣謹守分留固是經法而如非民情之不得不然則道臣亦何苦而狀請乎所請之數特爲準許俾無農糧匱乏之患何如傳曰允
정조 22년
姜彝正以兵曹言啓曰慶熙宮衛將韓有春身病猝重時月之內無望供職呈狀乞遞病旣如此則輪番之任不可久曠改差何如傳曰允
정조 22년
姜彝正以摠戎廳言啓曰都城主脈補土今月十八日設行告由祭後始役事自該曹擇日啓下矣依此擧行之意敢啓傳曰知道
정조 22년
李肇源以義禁府言啓曰慶尙監司李亨元狀啓內咸陽兼任沙斤察訪金樂祖爲先罷黜其罪狀令攸司稟處事啓下矣金樂祖時在任所云依例發遣府羅將拿來何如傳曰允
정조 22년
吏曹啓目粘連觀此知敦寧府事尹弘烈上疏則以爲臣旣無敦寧揆以法例自在應遞亟命照例遞改以存公格亦爲白有臥乎所旣無敦寧則揆以公格似當許遞是白乎矣重臣所帶遞仍當否臣曹不敢擅便上裁何如判付啓依回啓施行爲良如敎
정조 22년
日次儒生殿講上齋生應製御考榜賦三下生員廉隅人草三下進士朴鍟詩二下進士柳之和三下進士金致均箋次上生員鄭錫猷詩將之楚遇孟子於石邱說秦楚搆兵進士柳之和二下肩我弊貂長我袖渭樹淮雲望洋所天下卽今大大夫函丈門前景春語瀏瀏小戎崤以西纍纍京觀邲之渚迃闊男兒養勇舍閴寂除庭織冠許句踐壯遊淳于辯見識於吾不齟齬荊榛戰國西南際天地夕陽逢迎處我誠齊人知管子中國衣裳及邾莒客謀不良春秋後東呑北窺勞軍旅欲南望南西復笑兩國遨遊抵掌汝六國無恙蘇張舌前輩縱橫事業巨老我奇計居一焉芉氏嬴氏兵相擧二陵路險蒐卒乘前茅鐵利陳蒲胥洹上古壇秋草沒駕廣超乘多寒暑交綏有說眞上乘二君聽之不我拒行王黜覇吾夫子無或齊梁大事去漢上樓船汧渭馬從容緩頰猶能禦我是風塵一巨擘多少經綸綏士女王之所欲㗖以利各自休兵固邊圉章臺渚宮奉盤計得意行裝乍延佇斯文蓋有仁義術制梃容易撻秦楚賦將之楚遇孟子於石邱說秦楚搆兵生員廉隅人三下膏吾車兮秣馬將有爲兮南爲思淳于之說趙語賜也之遊吳多壘恥於四郊與子道其玆事知兩利之存焉可一言而決諸生竝世於孟氏歎戰塗之橫流援手志於救亂掉舌計於排患雖芳隣之未接久余聞於好辯荊尸交於渭甲理吾裝兮南指兄弟國兮共爭丈人杖兮遐步頻年兵而不解將以利而言之行李到於石邱薄言遌夫鄒叟回班荊於野次喜傾蓋於途遇巖巖象兮幸接向余訊夫何去探江湖之遠涉慰道路之良苦强聒性而素執豈無事而之南非莊舃之慕珪異鍾儀之操琴俱大國之楚秦不幸爭於兵戈忘相見於玉帛至共執於鞭弭天下暗以箭雨痛生民之塗地知蠻蜀之共爭孰蚌𧑐之能解生斯世而爲斯士所貴者排亂誠爲楚於趙遂可却秦於魯連惟兩國之與爭固利害之未分如能談於寸舌足可決於片言今之世兮善戰子亦謂夫罪人恢餘談於抵掌復舊好於盟血天地環兮一轍喜救焚而拯溺雖吾道之不同信厥利之無異誠非昧於仁義亦有補於功利嗟爾言則大矣竟見斥於君子箋擬鄒曹交請假館受業於孟子之門生員鄭錫猷次上顔色不拒訑訑方仰用賢之風廈屋於我渠渠盍循肄業之懇有所受也旋予館兮恭惟我后生聖之邦交隣高義類衛辟尊曾氏之念一心崇儒同魯鄕有孔子之休四方取法顧以曹邦食粟之跡夙仰齊國授室之賢闢揚墨而闡仁義之原蔚然爲當世師表遊梁宋而有矜式之所望之若喬岳泰山身徒九尺之長實慙腰腹副是心羨萬章之輩若爲摳攝從遊方切隣邦願從師之誠奈有外臣未定館之歎服堯衣行堯道幸聞善誨之言適子館授子餐安得假我以學同滕儲過宋之跡竊願負笈而從仰晉侯築館之風寧緩庇賓之擧肆陳授館之懇冀軫受業之方一館爰開倘許入此處也千里不遠庶遂願爲學焉楚楚衣裳寧憚行李之來往嚴嚴丈席幸瞻綵花之光輝實爲未有家之歎要免子莫學之愧大賢返父母之國奚但本朝之與榮遠人列弟子之班亦宜他邦之使聞爰居爰處幸許數間屋周旋曰義曰仁何難七篇書講論臣伏望從君之惠借臣以居克軫講學之方特降開館之命則列國多士庶誦接賓之規一代仁風咸仰尊賢之美臣謹當俯勉所業仰感殊私高閈厚墻可承諄諄之誨升堂入室庶效于于之誠
정조 22년
戊午四月十六日未時上御重熙堂左承旨入侍時行左承旨李益運假注書李毅采記事官金景煥承膺祚以次進伏訖上曰日次殿講榜目幾何修整乎注書出往持入可也賤臣承命持入命退承史以次退出
정조 22년
行都承旨權裕病行左承旨李益運坐行右承旨姜彝正坐左副承旨李肇源坐直右副承旨李海愚坐同副承旨魚用謙坐直注書二員未差假注書李毅采仕李弘謙仕直事變假注書李㬖仕
정조 22년
李益運啓曰來二十一日輪對日次矣敢稟傳曰當次人受點後日次來待
정조 22년
姜彝正啓曰來二十一日朝參日次矣敢稟傳曰停
정조 22년
傳于李益運曰諸承旨持公事入侍
정조 22년
傳于李益運曰入格儒生入侍
정조 22년
以統制使尹得逵狀啓天城境止泊倭船問情緣由事判付內啓下禮曹爲旀加德將無官長在官之時乎雖因植木所重久爲曠官今又豈敢無端離次以代將報牒致煩登徹乎極爲可駭此後嚴飭之意分付帥臣爲良如敎
정조 22년
李肇源啓曰行大司憲宋煥箕在外執義李魯春掌令李益洙持平鄭繼忠牌招啓辭未下掌令一員持平一員未差監察茶時之意敢啓傳曰知道
정조 22년
魚用謙以弘文館言啓曰校理金銑連呈辭單不爲行公卽爲牌招察任何如傳曰允
정조 22년
以校理金銑牌不進罷職傳旨傳于魚用謙曰只推
정조 22년
魚用謙以吏曹言啓曰未下直守令當日辭朝事命下矣高靈縣監金履永處以當日辭朝之意屢度催促則以爲篤老偏母以風眩之症鎭日苦重轉側須人目下情私一兩日內萬無離捨遠役之望云雖未知其親病之如何而特敎之下不卽辭朝事體所在誠甚未安所當重勘而本曹請推之外無他可施之罰何以爲之敢稟傳曰以念舊之意使之差送矣親病旣如許云改差口傳差代待下批明日下送別兼之職異於他任雖出外任者上京時則例爲入番而此人除邑之後不知去處若曰有親病則徑出上疏之前又何敢擅離官守乎駭然甚矣罷職可也
정조 22년
吏曹口傳政事以鄭冕綏爲高靈縣監
정조 22년
姜彝正以兵曹工曹漢城府御營廳言啓曰臣時秀臣邁修臣敬懋臣漢豐今日宮城巡審時鷹峯下後苑主脈補築處眼同看審則當初沙汰處下實沙土上鋪磚石隨其地勢次次塡築比平地高爲三丈許左右水道從便疏導自鷹峰以下至宮城底土皮脫落處覆以莎草主脈形體依舊隆起之意敢啓傳曰知道
정조 22년
姜彝正以兵曹言啓曰今月二十日二番羽林衛番次矣該番將未差之代依例口傳差出何如傳曰允
정조 22년
兵曹口傳政事以李鵬運爲羽林將
정조 22년
姜彝正以兵曹言啓曰專經文武臣殿講居不人各於本司入直待其能誦草記事命下矣卽接宣傳官廳牒報則宣傳官李漢極柳相奎今已能誦云矣敢啓傳曰知道
정조 22년
姜彝正以兵曹言啓專經文武臣殿講居不人各於本司入直待其能誦草記事命下矣卽接武兼廳牒報則武臣兼宣傳官張彦極今已能誦云矣敢啓傳曰知道
정조 22년
姜彝正以備邊司言啓曰持平鄭繼忠上疏批旨內牟還之永作租還爾言固是矣民瘼雖如彼而能無罣礙處乎令廟堂草記稟處災結之令面里各自首實事軍政之自該里各令代定事民檢民田民間之願而由來亦或有右此說者自望自代故重臣行之於關西而其後靑山白雲之名至登奏牘亦令廟堂與曾經道伯人講究回啓外此民弊戎務條件一體草記稟處事命下矣取見其疏本則其一牟還之弊尤劇於他還以租代牟永爲定式事也牟還事頃已稟處其一災結使各面各里之民成冊納官執其都摠又使書員覆審而考其相遠處躬審摘奸則庶無田政不均之弊各邑災頉守宰躬自摘奸隨陳隨頉俾免白徵之弊事也災政之附之面里從而覆審似爲要道似有實效而里必有正面必有任然後可以執摠而告官則惟此里正也面任也雖曰均是民也因其操縱之權便亦一官吏耳冤濫之弊反恐滋長至於守宰之躬自摘奸隨陳隨頉朝家申飭未嘗不在於此而諸道道臣亦皆以査陳爲言更觀擧行勤慢而明其黜陟其一逃故充丁勿委面任只責該里代定事也邑代定不如面代定面代定不如里代定前人之論亦皆如此蓋以分數愈少而愈明也第其里之殘盛有時判異量其贏縮挨次代定而後可久無弊而每緣守令之因循反致軍籍之虛擁靑山白雲之說良由此也見今本道各邑或以里代定或以面代定或通一邑代定其規不一其俗已成若欲斷而一之則效未著而民先撓有不可輕議其一各邑契防一竝革罷次第充役勢家農幕亦皆充丁居士輩各別嚴禁卽充軍額事也契防革罷等事惟在營邑行之如何不必致煩朝令其一曉達兵書之人授以軍門兵閫之任文蔭守宰全不知兵書亦使時時搜覽俾知軍法事也科制講式科條燦然惟患其不曉達苟能曉達則不患其不見用文蔭守宰之俾知軍法言果切實而亦非言語勸飭之猝可責效者其一列邑兵器以奴婢貢劃給以爲修繕而考其修補之善不善以爲褒貶事也其一各道水陸軍兵煙戶雜役或爲除減軍裝服色亦爲造給而搜盡閑丁隨得隨補事也軍器修繕之奴貢劃給旣難遍施水陸軍兵之煙役除減道各有例軍裝之互相傳掌自有成規則造給姑非可論閑丁之隨得隨補固是法典則考績惟在殿最竝無可以別爲行會者置之何如傳曰允
정조 22년
兵曹啓目粘連載寧郡守宋欽書矣軍器什物係是陰雨之備則當時不能修改致有此執頉之擧其在戎政誠甚疎忽最甚邑當該守令從重推考罪杖八十收贖公罪以右律施行何如判付啓依允爲旀功減一等爲良如敎
정조 22년
右參贊金文淳疏曰伏以臣得伏見前大司諫金翰東疏本則以忠良子孫之銜命赴燕盛加非斥至曰得無內省自疚臣之此行反面屬耳其所指目有若偏着臣身滿心愧惕無地容措嗚呼歲月寢久人心漸狃風泉之思忍含之義常慮夫鮮有知者而嗟惜之論忽發於未嘗期望之地其辭也雖不稱量其意則有足可尙然而義理無窮讎嫌各異如臣處地講究有素從前朝議不以爲怪則臣不必上下其說與之呶呶而只緣臣適會承乏猥膺專對不先不後被人論列且忝厥二字之下語專出詆辱轉益深緊在臣私義豈容諉之以無足强辨而不思所以自靖之道乎玆敢略入文字仰瀆崇嚴伏願聖明亟降郵罰以謝臺言千萬幸甚臣無任云云答曰省疏具悉卿其勿辭行公
정조 22년
戊午四月十七日辰時上御熙政堂諸承旨持公事入侍入格儒生同爲入侍時行左承旨李益運行右承旨姜彝正左副承旨李肇源同副承旨魚用謙假注書李毅采李弘謙記事官金景煥承膺祚檢校待敎李存秀以次進伏訖用謙讀奏咸鏡監司李集斗啓本安邊府反庫事肇源讀奏平安監司閔鍾顯啓本罪人朴鎭雄龜城府到配事咸鏡監司李集斗啓本罪人姜元乭穩城府到配事上命分書判付訖上曰入格儒生頒賞也生員李大圭等以次入就列行四拜訖祗受賞典上曰應講入格人昨日已皆入侍直爲退出其外未入侍人以次陞殿進奏姓名也進士柳之和進奏姓名上命讀試券仍敎曰爾之詩作可謂善手曾做幾許乎之和曰做千五百首矣上曰爾遠近族間誰爲立朝乎之和曰別無顯族而故同敦寧柳匡國臣之遠族矣命退仍敎存秀曰直赴帖爾其出給也存秀承命退出次至廉隅人上曰爾姓廉字與隅字命名之義相符可謂好矣而凡人有甚麽所遭然後可言廉隅則何必以此爲名乎隅人曰曾名隅仁近來以人字改之矣上曰詩云抑抑威儀維德之隅若改以德隅則意義似尤好矣命退次至朴鍟上曰此人卽故承旨朴鎤之弟乎鍟曰然矣上曰爾兄曾於己酉年以通禮有所效勞者直拜左承旨予尙今不忘矣爾亦繼爾兄登科則爲好須努力觀科也鍟曰臣居鄕曲故泮製不得種種見之矣命讀試券讀訖命退上曰講入格儒生中李大圭進前也大圭進奏姓名上曰爾本實才而昨日所作未免失題意故置之落考大抵昨日之題好而難孟子稱宋牼曰先生之志則大矣云爾則孟子之於宋牼待之以丈人可知宋牼將之楚遇孟子則題之命意當以宋牼爲主人若言宋牼解紛之事則曰秦曰楚互相說去然後可以着題而非特爾之所作失意諸生所做皆以孟子鋪敍而不得題意優等之不出良以此也命退次至鄭錫猷命讀試券仍敎曰爾之顯族誰也錫猷曰前承旨鄭煥猷爲遠族矣上曰爾居何鄕乎錫猷曰居新溪矣上曰旣居海西則黃州進士洪聖肇爾其親知乎錫猷曰與臣爲異姓四寸矣上曰其人儷文極其精妙屢占御考優等矣今番雖見落而爾則居魁想亦有藉於此人矣錫猷曰果然矣命退上敎益運曰摠戎使入來政院乎益運曰已入來矣上曰普賢峰補土後祭享日子言于禮判更爲擇入而係是摠營字內修掃等節趁擇日擧行而務盡精潔之意言於該大將可也且聞該廳松禁植木等節摘奸時多有見頉之事而以觀來頭姑爲容貸此後凡所擧行另加警惕事亦爲言及也命書榻敎曰下直守令入侍毅采承命出傳與慈山府使李相璜偕入進伏上曰向日南陽倅相換事命下後似聞爾有願意云而今向西邑何也相璜曰臣有曾祖母今已篤老聞南陽自是瘴濕之地故不爲生意矣上曰今番將往乎相璜曰然矣上曰勿以慈山爲小亦須着念爲治也命除宣諭命退命書榻敎曰未下直守令當日辭朝仍命退承史以次退出
정조 22년
戊午四月十七日午時上御便殿戶房承旨入侍時右副承旨李海愚假注書李弘謙記事官金景煥承膺祚原任一提學鄭民始原任直提學李晩秀原任直閣南公轍金祖淳檢校待敎沈象奎以次進伏訖民始曰日氣甚熱聖體若何上曰一樣矣近日雨澤稍閟牟麥得無受損之慮乎民始曰秋牟則略干枯損而春牟無害雖或少減到處無前大登畢竟成實無慮爲中稔矣上曰麥將登熟則市直亦必稍廉矣民始曰然矣小民之農糧專以牟麥資賴秋前市直之踊歇係麥之豐歉矣上敎晩秀曰今日以校役事召卿等矣日力已晩姑爲退去也仍命退諸臣以次退出
정조 22년
行都承旨權裕病行左承旨李益運坐行右承旨姜彝正坐直左副承旨李肇源坐右副承旨李海愚坐直同副承旨魚用謙坐注書二員未差假注書李毅采仕李弘謙仕直事變假注書李㬖仕
정조 22년
李肇源啓曰明日常參經筵取稟傳曰停
정조 22년
李益運啓曰行右承旨姜彝正今日不爲仕進卽爲牌招何如傳曰允
정조 22년
傳于李益運曰禮房承旨入侍
정조 22년
以宣傳官李甲會狀啓英陵寧陵局內松木拾蟲姑先始役而不足之軍待驪州牧使徐鼎修下來擧行計料事傳于魚用謙曰豈必待地方官乎旣聽下敎卽當擧行何敢遲滯乎此意嚴飭回諭
정조 22년
以全羅監司李得臣狀啓興陽縣文五采冒犯風濤拯活人命褒賞一款令該曹稟處事判付內啓下吏曹爲旀人命至重事係拯活之可合褒賞前此申諭何如則名以守土之官不識境內之事歲前之事至今掩置若非新倅之出自經幄本事自歸於勿論如許守令將焉用之道臣之視若尋常無所皁白極甚未安該道臣推考該縣前縣監閔亨默爲先令該府拿問捧口招以聞爲旀同拯活人文五采身乙良自本曹賞加口傳下批今日內下送爲良如敎
정조 22년
李益運以吏曹言啓曰高靈縣監金履永改差口傳差代待下批明日下送事命下矣新除授高靈縣監鄭冕綏有衆所共知實故不得辭朝云改差其代更爲口傳差出何如傳曰允前職仍任待下批依初下敎卽令辭朝可也
정조 22년
吏曹口傳政事以朴宗敬爲高靈縣監
정조 22년
姜彝正以兵曹言啓曰專經文武臣殿講居不人各於本司入直待其能誦後草記事命下矣卽接武兼廳及守門將廳牒報則武臣兼宣傳官尹勉鎭守門將洪章煥俱爲能誦云矣敢啓傳曰知道使之替直可也
정조 22년
姜彝正以兵曹言啓曰專經文武臣殿講居不人各於本司入直待其能誦後草記事命下矣備邊司郞廳金魯巖今已能誦云矣敢啓傳曰使之替直可也
정조 22년
李肇源以義禁府言啓曰興陽前縣監閔亨默拿問捧口招以聞事命下矣閔亨默以孟山縣監辭朝後已爲發程云卽爲發遣府羅將所到處拿來之意敢啓傳曰知道
정조 22년
戊午四月十八日卯時上御重熙堂諸承旨持公事入侍備局有司堂上同爲入侍時行左承旨李益運假注書李毅采李弘謙記事官金景煥承膺祚檢校待敎李存秀有司堂上李時秀趙鎭寬以次進伏訖益運讀奏平安監司閔鍾顯狀啓月食圖畫上送事上命書判付訖上敎時秀等曰北關奴貢事久爲海尺輩積痼之弊故每欲一番釐弊而至今未遑向於左承旨李益運奉命下往時使之詳探以來矣今見其成冊一尺所納殆過二十餘兩本道自有所重與他道有別而渠輩未免偏苦其在一視之政豈可無及時變通之道乎本宮祭需與各處所費多出於其進貢物種則有難全減而四等中最多條一等欲爲除減以爲渠輩息肩之道而但宮屬之如干沾漑亦不可不念處矣且昆布巖之全屬於北兵營者何爲而然耶若折半分屬於本宮則事歸俱便而渠輩蒙利亦必均平矣卿等與左承旨出去院中其成冊都以上數爻詳細考出後更爲入稟也命退諸臣以次退出